הוועדה המיוחדת לפניות הציבור, כנסת 18, פרוטוקול מספר 96, 2011-03-16 09:30

אורי מקלב: בוקר טוב לכולם, עמיתי חבר הכנסת אריה אלדד מיוזמי הדיון הזה, אני מתכבד לפתוח את הישיבה.

אורי מקלב: במקורות כתוב ש- 30 יום לפני החג דורשים בהלכות החג, 30 יום קודם החג מתחילים לדרוש בהלכות החג, אנחנו נמצאים קרוב ל- 30 יום קודם חג הפסח.

אורי מקלב: בחול המועד ברוך ה' יהודים רבים, עשרות אלפי יהודים, מגיעים מכל רחבי האץ להתפלל במערת המכפלה, רוב רובם של הבאים למערת המכפלה נוסעים בתחבורה ציבורית.

אורי מקלב: כנראה שאפשר להגיע עם רכב פרטי אבל בוודאי רבים כמונו שלא מתמצאים למען הבטחון מעדיפים את התחבורה הציבורית, טוב שזה כך, אנחנו גם מעודדים שזה יהיה כך.

אורי מקלב: אבל בעקבות התוצאות של מה שקרה בחג האחרון בחג סוכות, נתבקשנו לקיים דיון מיוחד בנושא הזה.

אורי מקלב: בחול המועד קיבלתי טלפונים רבים ממאות אנשים שנתקעו בשעה שבע בערב, תוך המתנה בקריית ארבע ללא אוטובוסים.

אורי מקלב: אנשים בשבע בערב, עם ילדים רעבים שממתינים שעה-שעתיים, אחרי כל הטלטולים של היום והמתח.

אורי מקלב: אני מתקשר ל"אגד", והם אומרים לי "מה לעשות, יש לנו בסך הכל עשרה אוטובוסים ממוגנים וזה מה שאנחנו יכולים להעמיד כרגע המצב הוא שאנחנו לא יכולים להעמיד יותר", או ש"לפתע הייתה דרישה לאוטובוסים מוגנים ולא יכולנו להיערך".

אורי מקלב: שאלתי אותם הרי אותם אנשים ש"אגד" הוביל אותם הוא מחזיר ולמה בעצם נוצר הלחץ?

אורי מקלב: בסופו של דבר יתכן מצב שכולם חוזרים באותה שעה אחת.

אורי מקלב: בסופו של יום התברר שיש בעיות שינוע בהסדרים של "אגד" או בכלל של התחבורה הציבורית מול הממשל.

אורי מקלב: חשוב שנשמע את כל הבעיות כדי שנוכל להיערך כראוי ואם יש בעיה שנוכל לפתור.

אורי מקלב: למשל מה שהציע "אגד" בזמנו או מישהו אחר בתחבורה הציבורית שהקטע המחייב הסעה המוגנת יהיה חלק קצר מאוד, כלומר שלא את כל הדרך יצטרכו לנסוע באוטובוסים מגונים.

אורי מקלב: דהיינו בכל המסלול הבטוח ייסעו באוטובוסים רגילים ומשם במסלול הרבה יותר קצר האוטובוסים המוגנים תהייה הלוך למערכת המכפלה וחזרה למקום הריכוז, זאת הייתה אחת ההצעות כדי לפתור את הבעיה.

אורי מקלב: מאחר ולא כולם היו בזמנו החלטנו להביא את כולם לשולחן אחד, נשמע את מי שעושה בשטח כל השנה ושדואג שהציבור יוכל להגיע, נבחן את מה שקורה ומה שקרה בחג האחרון שכמו שכבר אמרתי אנשים המתינו שעות ארוכות עד שהגיעה תחבורה לאסוף אותם.

אורי מקלב: בבקשה חבר הכנסת אריה אלדד.

אריה אלדד: סוגיה אחת, שאולי עסקנו בה באחת מוועדות חוץ ובטחון.

אריה אלדד: מצב הבטחון ביהודה ושומרון בידוע הולך ומשתפר, והראיה מסירים את המחסומים.

אריה אלדד: אם המצב לא היה הולך ומשתפר לא היו מסירים את המחסומים הביטחוניים, כלומר הסכנה הולכת ופוחתת.

אורי מקלב: כדי שהחדשים ידעו למה כוונתו, אולי בזכות זה שלא היה שום מקרה רצח בתקופה האחרונה.

אריה אלדד: נכון.

אריה אלדד: מצד שני, אנחנו דבקים באותן הנחיות שנקבעו בתקופת האינתיפאדה או בשיא האינתיפאדה שהיו פיגועים ופיגועי ירי.

אריה אלדד: המצב בשטח הוא מצב אבסורדי לחלוטין, בעצם החברה היחידה שכפופה להנחיות האלה היא "אגד" וכל מסיע אחר שרוצה לקחת אוטובוס מעלה נוסעים ונוסעים לשם.

אורי מקלב: שאינו חייב להיות רכב מוגן.

שלמה ועקנין: אם הוא שואל, הוא מחויב.

אריה אלדד: אבל כדי לנסוע לקריית ארבע, אדם לא צריך לשאול, אין שום דבר בחוק שמחייב את מי שנוסע על כביש 60.

אורי מקלב: אתה יכול לנסוע עם הרכב הפרטי?

אריה אלדד: אוטובוסים, מוניות ורכב פרטי.

אורי מקלב: הוא אומר אוטובוסים ורכב פרטי, ושואל למה "אגד".

אריה אלדד: המצב האבסורדי הוא שיצרנו צוואר בקבוק דווקא לאותה קבוצת אוכלוסייה שמשתמשת בהכרח בתחבורה ציבורית או שהיא לא יודעת להתארגן אחרת.

אריה אלדד: לכן ראוי שמערכת הבטחון תשקול אולי להגביר את הבטחון באותה תקופה בתוספת נוכחות צבאית בשטח, לדעתי היא מתחייבת ממילא, ואולי אפילו כהוראת שעה היא תחליט לסגור מחסומים שנפתחו, לסגור מחסומים נוספים מטעמים בטחונים כדי להגביר את הבטחון, אבל לא להטיל את העונש על אלה שבוודאי לא ראויים לעונש ולגרום להם קשיים כשהם רוצים להגיע למערת המכפלה.

אורי מקלב: תודה רבה.

אורי מקלב: לפי הבדיקה שעשיתי פסח השנה הוא ביום שלישי כל שרק יום רביעי וחמישי זה חול המועד, בסך הכל אנחנו מדברים כעת על יומיים, אני אומר שמצד אחד שבשל כך יהיה עומס גדול וצריך להיערך ובוודאי ההערכות צריכה להיות בהתאם לנוכחות, אנחנו מתייחסים ליומיים שם רביעי וחמישי.

עמרם סבן: תמיד זה יומיים.

אורי מקלב: אני אתן קודם כל את זכות הדיבור לפונים, בבקשה.

אורית נוקד: אני מדברת בראש ובראשונה בתור ארגון זכויות אדם ביש"ע.

אורית נוקד: זה דבר בלתי סביר בעליל שיהודי שרוצה לנוסע לקבר רבי שמעון בר יוחאי בימי ההילולה מקבל את השירות בצורה נוחה ומסובסדת ויהודי שרוצה להגיע לקברי אבות בימים שנוהגים לעלות לקברי אבות, שזה בעיקר בימי חול המועד, הוא לא מקבל את שירות באותה צורה והיא גם לא מסובסדת.

אורית נוקד: זה ממש לא יעלה על הדעת הדבר הזה, זה לא שוויוני וזה מחייב פתרון אחר.

אורית נוקד: אני חושבת שבלתי סביר מה שאני שומעת לפעמים, בחלק מההידברויות מול המערכות מצפים שהישוב היהודי בחברון יישא כך או אחרת בעלות ההסעות האלה.

אורית נוקד: יהודי מחברון, אומנם לא נעים לי לקשור כתרים לעצמי, אבל מגיעה לו הצדעה גדולה שעצם קיומו שם בתנאים בלתי אפשריים הוא מאפשר את הגעתם של כל אותם אנשים שרוצים פעם בכמה זמן לפקוד את המקום זה, מה שלא מתאפשר בקבר יוסף בשכם למשל ששם אין ישוב יהודי.

אורית נוקד: אני חושבת שזה חלקו די והותר ואין שום סיבה בעולם שהוא יישא בעלות הגעתם של אותם המונים, כמובן אנחנו מברכים ושמחים בהגעתם, זאת מדינת ישראל שצריכה לדאוג שאזרחיה יוכלו להגיע לקברי אבות.

אורי מקלב: אני מסכים עם כל מה שאת אומרת, אבל אני לא מבין מה, ומי חשב.

אורית נוקד: שמעונ את זה לא אחת ולא שתיים מהצבא, לא מ"אגד" חלילה, שמענו שמי שצריך לשאת בעלויות של השאטלים או ההסעות אלו יהודי חברון, אומנם אני שמחה שהם באים אבל כאילו זה בשבילי, הם לא באים בשבילי, יהודי שנוסע לקברי אבות בא בשבילו, והוא צריך לקבל חלק מהשירותים שהוא כאזרח זכאי לקבל מהמדינה שלו.

אורית נוקד: הדבר הזה צריך להיות מוסר באופן החלטי מסדר היום.

אורי מקלב: בני משפחה של האבות.

אריה אלדד: רצו להפיל את זה על האבות, אבל אמרו שזה ייפול על הקרובים במשפחה.

אורית נוקד: אני אומרת, כאימא לילדים וכסבתא, חייבים להוריד את הטלטול הלא נורמאלי שאנשים עוברים.

אורית נוקד: אנשים עולים על אוטובוס בירושלים, נוסעים עד צומת גילה-מנהרות, פורקים, אחר כך הם עולים שוב, רק כדי להבין שעד צומת גילה-מנהרות הם עושים מפרקיות - - -

שלמה ועקנין: את מדברת על היומיים האלה?

אורית נוקד: כן.

אורית נוקד: יורדים מצומת מגילה-מנהרות למפרקית ויש שם מאה איש ואז מגיע אוטובוס אחד - רק המחשבה אם אני כן אעלה או לא ועל הדחיפות, הם יורדים שוב בקריית ארבע ושוב עולים.

אורית נוקד: בכל פעם זה לא שאני יורדת לבד ועולה, זאת משפחה עם עשרה ילדים או סבתא ואנשים מבוגרים.

אורית נוקד: מקריית ארבע לחברון שוב עוד שאטל, זאת אומרת שיש להם שתי תחנות ביניים.

אורי מקלב: למה צריך, האוטובוס מצומת גילה-מנהרות הוא מוגן ירי?

אורית נוקד: כדי לחסוך את מוגני הירי כדי שהם יוכלו לנסוע יותר מהר על הקו מהמנהרות עד קריית ארבע, הם לא נוסעים מתחנה מרכזית אלא רק מצומת גילה-מנהרות, הם לא יורדים עד חברון אלא עד קריית ארבע ושם יש להם את השאטלים שהם לא מוגני ירי בדרך כלל.

אריה אלדד: בין קריית ארבע למנהרה הסכנה פחותה ולכן לא צריך מוגן ירי.

אריה אלדד: מה ההיגיון?

אורית נוקד: השאלה שאתה שאול היא יותר חזקה, אם התושב הזה, האזרח הזה הוא חבר למשל באיזו קהילה בפתח תקווה, רעננה שמארגן לעצמו אוטו אף אחד לא בודק אותו וזה בסדר, מבחינת צבא ההגנה לישראל זה בסדר.

אורית נוקד: זה פשוט אבסורדים שלא יאומנו.

אורית נוקד: בין כך ובין כך הצבא יודע שרוב כלי הרכב שנוסעים על הציר הזה הם לא מוגני ירי והוא כן נערך בהתאם, הוא כן פורס יותר כוחות, אנחנו יודעים את זה, אבל משום מה עם "אגד" הוא ממשיך להקפיד כבימים ימימה.

אורית נוקד: זה פשוט הבל הבלים.

אורית נוקד: לדעתי צריכים לאפשר שהנסיעה תהייה עם אוטובוס אחד לא מוגן ירי שנוסע מתחנה מרכזית בירושלים עד למערת המכפלה ונגמר הסיפור, יש מספיק אבטחה על הציר בשביל האזרחים האחרים והיא טובה גם בשביל אלה שצריכים את "אגד".

אורית נוקד: אני אומרת שלכל הפחות יעשו את המסלול עם תחנת הביניים אחת ויחידה ולא שתיים בגוש עציון.

אורית נוקד: עד גוש עציון בלאו הכי נוסעים באוטובוס מוגן ירי?

חגי יציב: הוא מוגן אבנים.

חגי יציב: אין לנו מספיק אוטובוס מוגני אבנים להסיע את מספר האנשים בימים האלה.

אורי מקלב: זה אומר שיש שני סוגי אוטובוסים.

שלמה ועקנין: שלושה.

אורי מקלב: כמובן, הרגילים, מוגני ירי ומוגני אבנים.

שלמה ועקנין: יש מחסור במוגני אבנים, מה שמאלץ את "אגד" לבזבז אוטובוסים מוגני ירי, במקום אוטובוסים מוגני אבנים.

אורי מקלב: האם הדרישה הולכת להיות חד משמעית?

אריה אלדד: הנושא הזה יעבור עוד פיתוח, כי יהיו מוגני אבנים עד ומעל .

אריה אלדד: אנחנו ניכנס לדקויות בהמשך.

אורית נוקד: ראשית אני מציעה לשמוע את הממונים על העניין ולהבין את סדרי הגדול, מדובר בעשרות אלפי אנשים שמגיעים והם יגיעו בכל מקרה.

אורית נוקד: למה להתעלל בהם?

אורי מקלב: אני רוצה לשאול שאלה אמיתית את האזרחים שנמצאים כאן.

אורי מקלב: היה והצבא יקבל את זה והוא יחזק את הכוחות ובכך ייתן ל"אגד" להסיע נוסעים.

אורי מקלב: ציבור הנוסעים יסתפק בזה, כלומר זאת לא דרישה של הנוסעים אלא דרישה של הצבא?

אורי מקלב: הנוסעים לא באים ומבקשים מכם.

שלמה ועקנין: כבוד היושב ראש, הדברים היו גם בעבר.

שלמה ועקנין: היו תקופות שהמצב הבטחוני אפשר את זה, הצבא עוד ידבר על הערכת המצב וכדומה, אבל היו תקופות שבשל אותם האילוצים נעשה מה שחבר הכנסת אמר, פריסה לאורך הכבישים ואז בשל אותו אילוץ מאפשרים אוטובוסים מוגני ירי.

אורי מקלב: הם החליפו בצומת גוש עציון?

שלמה ועקנין: לא.

אורי מקלב: עד קריית ארבע.

עמרם סבן: אנחנו מדברים עד לפני שנת 2000.

אורי מקלב: נאמר שאנחנו במצב יותר טוב.

אורי מקלב: נשמע את הצבא.

אורי מקלב: מדובר בעשרות אלפי אנשים שמגיעים בחג, הם רוצים להגיע לקברי אבות, הם לא רוצים לצאת לפארק או לחרמון, בכל אופן מדובר בקברי אבות וזה חלק ממנהגי החג.

אורי מקלב: לחלופין אני אתן את הכותל המערבי שהוא מקבילה לזה, המשטרה עושה שם מאמצים מאוד מאוד גדולים כדי שעשרות אלפי איש יוכלו להגיע, משנים סדרי בראשית כמו למשל הופכים צירים חד סטריים לדו סטריים וההפך, מגבירים כוחות ומאפשרים נסיעה מלמעלה ללמטה, משנים מסלולים ל"אגד" בהתאם למקום ולמספר האנשים שמספרם גדל בכל חג ובכל שנה.

אורי מקלב: שם מדובר על מאות אלפים וממש אין מצב שמחכים שעות לאוטובוס.

אורי מקלב: אנחנו רוצים להבין שהצבא מעבר לאבטחה שהוא צריך להגן, אבל גם צריך להגיע למצוינות באפשרות לאזרחים להגיע, זה חלק מתפקיד הצבא.

אורי מקלב: אם אני בוחן אם הצבא שכמובן ראשית נותן מענה בטחוני אבל חוץ מזה גם לתת את האפשרות המקסימאלית להגיע.

אורי מקלב: אם את זה הוא לא נותן אי אפשר להגיד שהוא הגיע לשלמות בעניין הזה.

אורי מקלב: אגב, יש רבים שלא מגיעים מהסיבות האלה.

אורי מקלב: יש אנשים שנמנעים ואומרים שהם לא יכולים לקחת את הילדים כי הם אומרים שלא יודעים לקראת מה הם הולכים.

אברהם בן יוסף: אני יושב ראש המועצה המוניציפאלית בחברון, קודם כל אני מודה לך על הדיון, אני חושב שהנושא מאוד מאוד חשוב.

אברהם בן יוסף: בראשית דבריי אני חושב שחשוב קודם כל להביע הערכה אמיתית לגופים שנמצאים כאן, הצבא שמאפשר את האירועים האלה ונותן את האבטחה הראויה, משטרת ישראל, ואחרון אחרון חביבים אנשי "אגד" שעושים כמיטב יכולתם בתוך המגבלות לתת את השירות המקסימאלי.

אברהם בן יוסף: חשוב להוסיף על הדבר הזה שאין לנו ויכוח, זאת לא מטרת הדיון, אין לנו ויכוח עם אף אחד מהגופים שהזכרתי עכשיו.

אברהם בן יוסף: אורית הגדירה נכון את הדברים, מדינת ישראל כנראה באמצעות משרד התחבורה, צריכה לתת מענה לאזרחים שרוצים להגיע.

אברהם בן יוסף: לגופו של עניין.

אברהם בן יוסף: אתמול הייתה לי שיחה עם המח"ט, בוודאי אנחנו לא הקובעים מה ראוי מבחינה בטחונית, מה צריך לעשות מבחינה בטחונית, כל מה שאנחנו מדברים תלוי בהערכות של צה"ל בזמן אמת בהתאם למצב הבטחוני.

אברהם בן יוסף: כדי לעשות קצת סדר, המצב הטוב ביותר, המצב האידיאלי, היה אם המצב הבטחוני יאפשר על פי הערכות מצב של הצבא, כן לנסוע באוטובוסים רגילים מירושלים לחברון, זה המצב הנורמאלי הרגיל.

אברהם בן יוסף: היה והדבר הזה לא יתאפשר אז לפחות שיאפשרו שהחלפת האוטובוסים רגילים באוטובוסים מוגנים יהיה בגוש עציון.

אברהם בן יוסף: גם אם אנחנו נקצר את המסלול והמסוף יעבור לגוש עציון עדיין לא פתרנו את הבעיה של השאטלים, שמשמשים בעיקר את אלה שבאים עם אותם אוטובוסים וגם הרבה מאוד אנשים שמגיעים עם כלי רכב פרטיים, באזור קריית ארבע יש חניונים אליהם מגיעים מאות כלי רכב מסוגים שונים.

אורי מקלב: מי מארגן ומי מפעיל את השאטלים האלה?

אריה אלדד: כאן אני מבין, שהסיבה היא לא בטחונית אלא כדי לא לפקוק את העיר העתיקה של חברון במאות כלי רכב.

אברהם בן יוסף: יש כאלה שהולכים ברגל בדרכים האלה.

אברהם בן יוסף: אבל באופן מעשי, כלי רכב בוודאי לא יכולים לרדת כי יש כביש אחד שיורד, ואם ירדו שם מאות כלי רכב - - -

אורי מקלב: המשטרה סוגרת את הצירים.

אברהם בן יוסף: המשטרה והצבא.

אברהם בן יוסף: עד היום השאטלים האלה ממונו על ידי הצבא.

אברהם בן יוסף: הצבא אסר את הירידה לחברון.

אברהם בן יוסף: עכשיו הצבא הודיע, באיזו מידה של צדק מבחינתו, הוא אומר שזו לא באחריותו של הצבא לארגן שאטלים לאירועים האלה.

אברהם בן יוסף: השאלה מי כן צריך לארגן?

אברהם בן יוסף: אני חושב שמה אורית רצתה לומר, אני רוצה להבהיר ולדייק בדברים, יכול להיות שזה לא תפקידו של צה"ל לממן את השאטלים, הצבא צריך לתת בטחון, הוא צריך לתת את המענה הבטחוני איך לקיים את האירועים ואיך אפשר לתת להמוני יהודים להגיע, זה תפקידו של צה"ל.

אברהם בן יוסף: אבל זה גם לא התפקיד של הישוב היהודי כפי שאורית תיארה ואין צורך לחזור על הדברים.

אורי מקלב: יש לכם רעיון לפתרון?

אברהם בן יוסף: כן.

אברהם בן יוסף: ממה שבדקנו וגם ממה ששמענו, אנחנו יודעים מדיון שנערך כאן בנושא קבר רחל, שישנם הסדרים מסובסדים בין אם על ידי משרד התחבורה, בין אם על ידי משרד הדתות והועד הארצי למקומות היהודי.

אורי מקלב: אולי הועד הארצי היו צריכים להיות מוזמנים לכאן.

אורית נוקד: אבל הם אומרים שזו לא האחריות שלהם.

אורית נוקד: הוועד הארצי למקומות הקדושים.

אורי מקלב: המקומות הקדושים באחריות של משרד הדתות.

אריה אלדד: מהו מקום קדוש בישראל, זו הגדרה מסתורית.

אריה אלדד: הר הבית למשל טרם הוגדר כמקום קדוש.

אורי מקלב: משרד הדתות אחראי על זה?

אורי מקלב: מי אחראי?

אברהם בן יוסף: לכאורה, הדבר הזה היה צריך לבוא דרך - - -

אורי מקלב: הציבור יודע שוועד חברון, הישוב בחברון, כך הציבור יודע, זה לא אומר שזה באחריותכם.

אורית נוקד: זה בדיוק העניין, מי שנוסע לקבר רבי שמעון בר יוחאי מקבל הסעה מסובסדת.

אורית נוקד: למה מי שנוסע לחברון לקברי אבות לא יכול לקבל הסעה מסובסדת?

אורית נוקד: הוא נוסע בתחבורה ציבורית ואחר כך עם שאטל שעולה לו חמישה-שישה שקלים.

אורי מקלב: נעזוב לרגע את מירון, ניקח את הכותל המערבי.

אורי מקלב: לכותל המערבי יש שני סוגי שאטלים, קו תחבורה מחניון קרתא, ושם יש הרבה אנשים שמשלמים למפעיל - ל"אגד", יש קו תחבורה, יש את האוטובוסים הקטנים מתוך החניון, אחרי זה יש שאטלים מגבעת הלאום, גבעת התחמושת ועוד כמה מקומות שהעירייה מארגנת.

אורי מקלב: העירייה, היא זאת שמסבסדת בירושלים.

אורי מקלב: אני חושב שהם עובדים יפה מאוד ופותרים את הבעיות.

אורי מקלב: העירייה מפעילה ומממנת את הזה.

אורי מקלב: למירון מגיעים פעם בשנה, שם אין סבסוד והאנשים עולים ברגל.

אורי מקלב: יש שאטלים שנמצאים בחניון ואנשים משלמים.

אורית נוקד: משלמים חמישה שקלים הלוך חזור.

אורי מקלב: אנשים משלמים על זה.

אורי מקלב: יש את חניון עין זיתים, אולי שני חניונים גדולים.

אורי מקלב: מי מפעיל שם את השאטלים האלה?

אורי מקלב: "אגד".

אורית נוקד: חמישה שקלים הלוך חזור, בבקשה אם זה יהיה כך אז בשמחה.

אברהם בן יוסף: זה בדיוק העניין, אנחנו לא מתנגדים לכך.

אורי מקלב: היו צריכים להיות האנשים המתאימים כאן בדיון.

אברהם בן יוסף: צריך שזה יהיה מסובסד כמו שם.

אורי מקלב: לא ידענו מראש שגם החלק הזה הוא הנושא, ולכן לא הזמנו את האנשים.

אורי מקלב: אנחנו ידענו על נושא אחד, אבל אפשר לעשות על זה דיון.

אורי מקלב: אנחנו נקיים יחד עם חבר הכנסת אריה אלדד עם הגופים האלה, כולל משרד התחבורה.

שלמה ועקנין: האדם הרלוונטי במשרד התחבורה הוא יהודה אלבז.

אורי מקלב: אנחנו מכירים אותו והוא מכיר את כל חדרי הוועדות כאן.

אורי מקלב: צריכים את המקומות הקדושים ממשרד הדתות.

ארנון פרידמן: אני שוחחתי עם הרב שפינגר והוא מפנה את זה לקמ"ט דתות שכפוף למשרד ראש הממשלה במינהל האזרחי.

ארנון פרידמן: המינהל האזרחי אומר שהוא לא מתוקצב לעניינים האלה.

אורי מקלב: אנחנו ננהל את הוועדה, יש נוהל להזמין את האנשים הרלוונטיים.

אורי מקלב: אהרון אשי הורוביץ בבקשה.

אורי מקלב: אשי זה קיצור?

אהרון אשי הורוביץ: אני קרוי על שמו של אשר אהרון גרוס, ככר גרוס בחברון, אני קרוי על שמו.

אהרון אשי הורוביץ: אני חושב שצריך לעשות סדר במובן של ההכרות של האנשים עם מפת ההגעה, כלומר איך אנשים מגיעים לחברון בחול המועד.

אהרון אשי הורוביץ: אני מדבר על היומיים האלה.

אהרון אשי הורוביץ: אני מעריך ששליש מגיעים בכלי רכב פרטיים - - -

אורי מקלב: כמה בסך הכל אתה מעריך שמגיעים?

אהרון אשי הורוביץ: ביומיים האלה בערך 40,000 איש, בסוכות זה יותר והמספר בסכות מגיע גם ל- 50,000-60,000 איש.

אהרון אשי הורוביץ: אני חושב ששליש מגיעים בכלי רכב פרטיים שאינם ממוגנים, עוד שליש מגיעים באוטובוסים פרטיים, אוטובוסים פרטיים אלו אוטובוסים שאנחנו מארגנים, רובם לא ממוגנים והם מגיעים עד לחברון ללא שום הגבלה, הם עוברים את כל המחסומים ומגיעים עד למערת המכפלה, יש חניה מסודרת, ועוד שליש מגיעים באמצעות "אגד", זאת פחות או יותר החלוקה.

אהרון אשי הורוביץ: בעניין השאטלים שיורדים לחברון, צריך לדעת שאנחנו שונים מהכותל המערבי, משפחה שהגיעה וחנתה בחניון קרתא, יכולה לעשות טיול נחמד ונעים בסמטאות הרובע היהודי ולהגיע לכותל המערבי.

אהרון אשי הורוביץ: בחברון העניין מאוד מאוד שונה, אדם מגיע, הצבא בחיים לא היה רוצה שכל האנשים האלה ירדו בחניונים ויצעדו ברגל למערת המכפלה, בשום פנים ואופן, הציר הוא מאוד קטן.

חגי יציב: אבל הם יורדים.

אהרון אשי הורוביץ: הם יורדים כשהכל נתקע, והצבא לא אוהב את זה.

אהרון אשי הורוביץ: הצבא לא אוהב את הירידה הזאת.

אהרון אשי הורוביץ: אתה מכיר את האנשים שיורדים מקריית ארבע, אדם שיצעד מחניון באזור התעשייה של קריית ארבע שזו ירידה דרך ציר מסוכן ויגיע לאן שיגיע.

אהרון אשי הורוביץ: צריך להבין שכל נושא השאטלים הוא גם הכרח בטחוני, הוא לא רק הכרח של תעבורה.

אהרון אשי הורוביץ: אנחנו בישוב היהודי בחברון רואים את עצמנו כגוף מסייע לצבא, יש לנו המון עלויות, אבל כמובן שהנשיאה בנטל השאטלים - - -

אורי מקלב: אם אתה צריך את ההתערבות שלנו במשרד התחבורה, אנחנו נעשה את זה ואחר כך אולי יהיה משהו.

אורי מקלב: אבל בוא נתמקד בנושא.

אהרון אשי הורוביץ: מה שלא נאמר בנושא הזה, מבחינת הבלגן שהיה בסוכות, לא רק שאנשים המתינו, היו מכות רצח לעלייה לאוטובוסים.

אהרון אשי הורוביץ: היה צריך צוותי יס"מ כדי לעלות אנשים לאוטובוסים.

אהרון אשי הורוביץ: צריכים לדעת איזו טראומה אדם עובר, מדובר גם על אנשים שהגיעו עם "אגד" עם כל חילופי האוטובוסים, וכמובן עם מחסור של אוטובוסים ממוגני ירי, וגם את כל האנשים שהגיעו עם כלי רכב פרטיים.

שלמה ועקנין: אני אתן את הרקע.

שלמה ועקנין: למען הסדר, אני אגש קודם להמלצה לסיכום ואחר כך אפרט.

שלמה ועקנין: משרד התחבורה איתו דיברתי אתמול, כי רק אתמול נחשפתי לדיון הזה.

אורי מקלב: זו לא הפעם הראשונה שאנחנו קובעים דיון, כשבאים לדיון אומרים לנו ישבנו אתמול ובאנו להגיד את הסיכומים.

שלמה ועקנין: יהודה אלבז איתו דיברתי, פותר לא מעט בעיות אחרות, הוא אכן רואה את זה עין בעין כמו שהישוב בחברון הציג.

שלמה ועקנין: מבחינתו זה לא שונה מנסיעה למירון או לכל מקום, לרבות הסבסוד.

שלמה ועקנין: הוא אומר את זה על הסף.

שלמה ועקנין: מבחינתו יש מגבלה אחת מרכזית, ניקח מצב אוטופי שלא צריך אוטובוסים ממוגני ירי, מבחינתו העסק סגור מכל ההיבטים.

שלמה ועקנין: עכשיו אני אפילו מדבר בשמו מבחינת הדיון המקצועי.

שלמה ועקנין: מאותו רגע שמכניסים אוטובוסים ממוגני ירי של "אגד" הוא אומר שהוא תוצאתי לנושא.

שלמה ועקנין: זאת אומרת שאת הסבסוד הוא מוכן לתת, כלומר אם נלך על האופציה של מוגני ירי הוא משאיר את הסבסוד, הוא רק אומר שהגמישות שלו יורדת בצורה מאוד משמעותית.

אורי מקלב: למה?

שלמה ועקנין: כי מספר האוטובוסים מוגבל.

אורי מקלב: ננסה לשקף את מה שאתה אומר.

אורי מקלב: הוא אומר שהוא מוכן לתת סבסוד גם למוגני ירי אבל הוא לא יקנה אוטובוסים במיוחד, כלומר אם אין מספיק אוטובוסים ממוגני ירי זה לא יפתור את הבעיה.

אורי מקלב: זה מה שהוא אומר?

שלמה ועקנין: כן.

שלמה ועקנין: כעת אני אגיד מה שסביר שיהיה.

שלמה ועקנין: סביר שאזור מסוים ישוחרר ממיגון ואזור אחר יחויב במיגון.

שלמה ועקנין: להקשר הזה, אפרופו מוגני ירי, כאן "אגד" יצטרכו לומר מה ריכוז המאמץ שהם יוכלו לעשות במקום הזה.

שלמה ועקנין: משרד התחבורה יחד עם "אגד" יצטרכו להתאמץ יותר.

יעקב לביא: על מחיר הנסיעה?

שלמה ועקנין: לא.

אורי מקלב: הוא מתכוון להתאמץ יותר מבחינת הסדרי תנועה.

שלמה ועקנין: אני לא מדבר כרגע על כסף.

שלמה ועקנין: לגבי הסבסוד יש פתח לאוטובוסים מוגני ירי.

שלמה ועקנין: כנראה שאני אצטרך להתמודד עם הסוגיה של ממוגני ירי שהם בכל זאת ייסעו בקטע זה או אחר.

אורי מקלב: אתה אומר שכאן צריכה להיות הערכות של "אגד".

שלמה ועקנין: הערכות מיוחדת של "אגד" ומשרד התחבורה כי יש לא מעט אוטובוסים מוגני ירי ממקורות אחרים שניתן לשכור ולהפעיל אותם לטובת המטרה הזאת ולצמצם את המצב.

אורי מקלב: ל"אגד" או בכלל בשוק?

שלמה ועקנין: יש מאות אוטובוסים מוגני ירי נוספים של חברות פיתוח של המועצות השונות.

אורי מקלב: מי הגוף שמארגן את זה?

אורי מקלב: האם אתה דורש מ"אגד" או המינהל האזרחי?

שלמה ועקנין: משרד התחבורה ידע להפעיל את המנופים המתאימים, ובנושא הזה אני רגוע.

אורי מקלב: נניח שבגוש עציון יש את המאסף ומשם "אגד" ייתן את השירות שהוא נותן.

אורי מקלב: כלומר נוסעים עם "אגד" עד גוש עציון ומגוש עציון יהיה מערך אוטובוסים מוגנים שמשרד התחבורה ישכור.

שלמה ועקנין: בכיסוי הגג של "אגד" במשרד התחבורה.

שלמה ועקנין: שיהיה כמו במקרים אחרים ששמים שלט גדול .

אורי מקלב: "אגד" יכול להיות משולב במערך הזה?

שלמה ועקנין: תאמין לי שמשרד התחבורה יודע לעשות התחשבנות גלובלית.

אורי מקלב: זה עם תשלום לנוסע?

שלמה ועקנין: נכון.

שלמה ועקנין: נשמע מה אומר הצבא בעניין.

שלמה ועקנין: ברשותך נקודה אחרונה.

שלמה ועקנין: היום כדי להוכיח את שהאופציה הזאת קיימת, היום בשל מצוקת "אגד" עם אוטובוסים מוגני ירי, היום יש ל"אגד" חוזה קבוע שנתי עם החברה לפיתוח גוש עציון להפעלת עשרה אוטובוסים של החברה.

שלמה ועקנין: זאת אומרת שהפלטפורמה קיימת, צריך רק להכניס אותה.

אורי מקלב: אני רוצה לשמוע את זה מכם, "אגד".

עמרם סבן: כפתיח אני רוצה לומר שלי יש ניסיון לא מועט בחברון, הייתה לי הזכות והכבוד להיות קצין אג"ם של דרור ויינברג המח"ט שנהרג בחברון.

עמרם סבן: אני כקצין אג"ם עברתי חגים כאלה לא פעם ולא פעמיים.

עמרם סבן: הצבא ראשית רואה במשימה הזאת משימה לכל דבר.

עמרם סבן: אני חושב שיש כאן הרבה הערכה גם למשטרה וגם לשב"כ וגם לצבא על קיום האירוע הזה הרבה שנים, היו הרבה עליות ומורדות סביב החריגים האלה, כולל חריגים שנגמרו עם ירי לתוך קהל וכדומה, גם את זה חווינו.

אורי מקלב: רק לעניין הזה, חבר שלי מהישיבה, גרנו יחד, פעלנו יחד, הוא נהרג בחברון, הוא חבר ידיד ואנחנו מתפללים עם הילדים שלו היום.

אורי מקלב: אנחנו חיים את הרצח שלנו בחברון, הילדים שלו נפצעו.

עמרם סבן: לפני שאני אכנס לעניין, אני מבקש לומר לחבר הכנסת אריה אלדד.

עמרם סבן: אני לא יודע אם אתם באמת מכירים את הסיפור, אבל בשנה האחרונה נעשתה בכל פיקוד המרכז מחשבה ונתנו הקלות מפליגות בכל סוגית מיגון הירי.

עמרם סבן: יש מפה חדשה שקובעת איפה ייסע ממוגן אבנים, איפה ייסע ממוגן ירי ואיפה פטור.

עמרם סבן: כולם היתממו כשבחורה צעירה מנגוהות כתוצאה מפגיעה באוטובוס נשרפה, הגיעה לבית חולים עם דרגות כוויה שונות ופתאום התחילו לרוץ תביעות על כך שהרכב היה כן ממוגן או לא ממוגן ומה הייתה הפקודה.

עמרם סבן: אני לא יודע לשלוט באזרחים שמגיעים עם אוטובוס פרטי מתל אביב עד קריית ארבע.

עמרם סבן: אני אומר לכם, לי אין בעיה עם אזרחים ואני מדבר באופן גלוי וחופשי, אזרח שיעלה על רכב פרטי עם ארבעה נוסעים ויחטוף צרור, כנראה יהרגו רק ארבעה איש שזה חמור מאוד, אבל אוטובוס לא ממוגן יכול להגיע לחמישים נפגעים.

עמרם סבן: לכן בסוף אנחנו עושים ניהול סיכונים מסודר.

עמרם סבן: אני אומר לכם שהקלנו עד כדי כך שבחלק מהמקומות ראשי ההתיישבות אמרו "חבר'ה כאן זה כבר מתחיל להיות מסוכן, כאן אנחנו לא מוכנים ללכת על זה".

עמרם סבן: הפקודה מדברת על אוטובוס.

עמרם סבן: הפקודה שלנו מדברת על תחבורה ציבורית.

אורי מקלב: המיניבוס לא ממוגן.

אורי מקלב: עמרם מסביר מדוע על רכב פרטי הוא לא שולט ולמה מאוטובוסים הוא מבקש להיות ממגונים.

עמרם סבן: לא.

עמרם סבן: אני לא שולט באוטובוסים הרגילים, אני יודע לתת הנחיות לתחבורה ציבורית מסודרת.

עמרם סבן: אם אדם פרטי לוקח רכב, אגב אין מחסומים בדרך לחברון, אני לא נותן הנחיות לאזרחים שנוסעים כעת באופן פרטי, אני יודע לתת הנחיות לבתי ספר.

אורי מקלב: אדם עולה מרצונו על האוטובוס, הוא יודע שהוא נוסע לחברון והאוטובוס לא ממוגן, למה לא לאפשר לו?

עמרם סבן: תחבורה ציבורית סדורה כולל "עתידים" וכל מי שעובד ביש"ע נוסע מסודר, ניתנו המון הקלות.

עמרם סבן: חבל שלא ידעתי שמדובר בזה כי הייתי מביא את המפה לכאן.

אורי מקלב: כרגע אנחנו מדברים על פעמיים בשנה שהם ארבעה-חמישה ימים בחול המועד שמבקשים לתת את המענה.

עמרם סבן: צה"ל מעמיד לטובת האירועים האלה משאבים אדירים, אני מדבר על גדודים שמגיעים, עם חבלנים, שוטרים, כלבים ומה שלא רוצים כדי לאפשר את האירועים האלה.

עמרם סבן: מדובר בתקציב אדיר לעניין.

עמרם סבן: צריך לזכור בסוף שהאירוע הזה הוא אירוע אזרחי, אגב כל השנה אפשר להגיע לקריית ארבע.

אריה אלדד: לא הבנתי את המשמעות של "אירוע אזרחי".

אריה אלדד: זה שבנאדם הולך בשתולה לישון בלילה, זה אירוע אזרחי?

אריה אלדד: צה"ל עושה משהו כדי שהוא יוכל לישון בשתולה בגבול הצפון למרות שזה אירוע אזרחי - שנתו עם אשתו?

אריה אלדד: לא הבנתי את ההערה שמדובר באירוע אזרחי.

עמרם סבן: נניח שאתה פותח להבדיל פסטיבל בערד, גם צה"ל כנראה אחראי לאבטח באזור מצדה, אני לא חושב שהוא מביא את כל האוטובוסים על חשבונו.

אריה אלדד: כי אתה עושה הערכת סיכונים.

אורי מקלב: הבנתי מה שאתה אומר אבל בכל זאת יש הבדל.

עמרם סבן: אני אסביר, אנחנו כנראה הולכים לשים גם אוטובוסים - - -

אורי מקלב: נניח שהישוב היהודי בחברון היה מארגן את שמחת בית השואבה שלו, היית אומר שזה בכלל אירוע שלם, או נניח שמישהו היה מקיים אירוע ומביא איזה זמר, היית אומר לו אתה מארגן אירוע אז תארגן גם את התחבורה.

אורי מקלב: אבל מערת המכפלה בחול המועד זה לא אירוע פרטי, זה אירוע של עם ישראל ואין מי שיארגן.

עמרם סבן: בשבוע בפורים יש עדליידע, צה"ל נערך לזה, עושים הערכת מצב ואני לא חושב שמישהו דרש אמצעי מיגון מכאן ועד להודעה חדשה.

עמרם סבן: אנחנו נערכים ויש הרבה מאוד אירועים מקומיים שאנחנו נערכים.

אורית נוקד: זה חג פתוח ולא צריך להיתמם בעניין הזה.

אורית נוקד: חג פתוח פעמיים בשנה.

אורי מקלב: אנחנו בכל זאת רוצים לחדד את העניין, ולזה התכוון חבר הכנסת אריה אלדד, הוא אומר בסגנון שלו שאותו אנחנו מכירים, אבל זה מה שהוא אומר, הוא אומר שיש הבדל בין מי שמארגן אירוע גם אם הוא במקומות קדושים כמו למשל הילולה שהוא מארגן, לבין אירוע שהוא חג של עם ישראל בלי שמישהו יארגן אותו, בחגים באים לקברי אבות, אתה לא יכול לכוון מישהו ואין גוף שמארגן את זה.

אורי מקלב: זה שוועד ישובי חברון מגיע לשם וארגן קצת אוטובוסים בתקופות שהיה חלש כי הוא רצה לעודד, אבל הוא לא לקח חסות, כאן האנשים מסבירים שהם לא לוקחים חסות ואולי הם מארגנים מעט אוטובוסים.

אברהם בן יוסף: אנחנו לא גובים דמי כניסה למערת המכפלה.

אורית נוקד: אנחנו לא מרווחים על זה שקל.

עמרם סבן: היום בלילה יש כניסה לקבר יוסף של כל ישוב איתמר ועוד הרבה אחרים.

עמרם סבן: אגב, האוטובוסים מגיעים ולא על חשבון צה"ל.

עמרם סבן: מגיעים אוטובוסים מוגני ירי.

עמרם סבן: אני מבקש להיכנס באמת לעניין.

עמרם סבן: מערת המכפלה עם יכולת מוגבלת של מספר האנשים שיכולים להיכנס גם למערה.

עמרם סבן: יש לנו עניין שהעסק הזה יעבוד בצורה מסודרת, אנחנו נערכים ויש את הנסיעה במעגלים חד סטריים ויש מערך עצום שמאבטח ומאפשר את כל העניין, יש הערכות שמתחילה לפני החג ומסתיימת יום אחרי החריג.

עמרם סבן: למרות כל מה שאמרתי קודם, אנחנו כפיקוד המרכז נאפשר להגיע באוטובוס לא ממוגן על גוש עציון, ככר גוש עציון, לכל מי שמגיע מכיוון צפון לדרום, מי שמגיע מבאר שבע יגיע עד לאחד המחסומים שנכנסים.

חגי יציב: לא ממוגן ירי אבל ממוגן אבנים?

עמרם סבן: לא ממוגן בכלל, הנסיעה עד לגוש עציון.

עמרם סבן: חבר'ה, אנחנו מדברים על החריג.

אורית נוקד: זה מה שביקשנו, רק לחריג.

יוליה שמאלוב-ברקוביץ: למה רק "אגד" חייב להיות ממוגן והחברות האחרות לא?

עמרם סבן: גם הן חייבות להיות ממוגנות.

אורי מקלב: עמרם ענה על זה, הוא אמר שהוא לא יכול להיות אחראי על כל אוטובוס שאיזו קהילה מארגנת.

אורי מקלב: הוא אומר שמי שמחליט לנוסע מתל אביב באופן פרטי ולהביא אוטובוס הוא לא יכול להיות אחראי, הוא לא יכול לרדוף אחרי כל אדם פרטי, הוא לא עוצר אותם בכבישים.

אורי מקלב: אם אדם פרטי מחליט לנסוע ברכב שלו הוא לא יכול לומר לו דבר.

אורי מקלב: אבל "אגד" שהיא חברה ציבורית ממוסדת ומאורגנת לה הוא נותן הוראות.

יוליה שמאלוב-ברקוביץ: או שזה חל על כולם או על אף אחד.

עמרם סבן: הוא גם אמר, שעל רכב פרטי הוא בכלל לא מסתכל וזו פחות אחריות, הוא אומר שעל התחבורה ציבורית שומרים יותר מאשר על רכב פרטי.

עמרם סבן: הוא אומר שהם מנסים לעקוף את הבעיה באופן אחר על ידי מתן אפשרות לנסוע בכלי רכב לא ממוגנים עד צומת גוש עציון, ובכך צמצמנו את הבעיה.

עמרם סבן: כעת הגענו לשלב איך מתקדמים מגוש עציון או קריית ארבע למערת המכפלה.

אריה אלדד: מחר יש סיור של וועדת חוץ ובטחון בפיקוד מרכז, אני מתכוון לעלות לאלוף את השאלה אם המצב הבטחוני שמצד אחד מחייב נסיעה בכלי רכב ממוגני ירי מצומת גוש עציון עד מערת המכפלה, ומצד שני איך זה שפותחים מחסומים ביהודה ושומרון.

אריה אלדד: אי אפשר להחזיק את המקל הזה משני קצותיו, אני לא מבין את הלוגיקה.

אריה אלדד: אם באמת יש חשש, ואני מקבל את הערכת המצב ובוודאי שאני לא יודע לעשות את זה במקומם, אבל איך זה שפותחים מחסומים?

יוליה שמאלוב-ברקוביץ: לי יש תשובה בשבילך.

אריה אלדד: גם לי יש תשובה, ואת יודעת שאני לא שואל שאלות אם אני לא יודע את התשובות.

אורי מקלב: אני מאוד רציתי להצטרף לסיור של וועדת חוץ ובטחון, אבל לא מתאפשר.

עמרם סבן: לשאלתך קודם, כל החברות ביהודה ושומרון ולא רק "אגד" אלה האוטובוסים הצהובים של חברות הפיתוח של המועצות וגם האוטובוסים האחרים שהם לא "אגד" כפופים לפיקוד המרכז בכל הנחיות המיגון.

יוליה שמאלוב-ברקוביץ: הם עוברים על החוק?

אורי מקלב: זה לא העניין.

אורי מקלב: הוא עונה שהוא מכיר את "אגד".

עמרם סבן: יש מפת מיגון שמדגירה איך נוסעים בכל מקום.

עמרם סבן: אגב בנושא הטיולים עם התלמידים משרד החינוך התחיל כבר להיכנס ללחץ מההקלות שנתנו להם.

יוליה שמאלוב-ברקוביץ: אני חושבת שתלמידים באמת צריכים להיות ממוגנים.

עמרם סבן: אנחנו חושבים שטיול שזה לא נסיעה יומיומית באותו ציר באותה שעה ואי אפשר לקחת סיכון מחושב, אתה לא יכול לצפות לזה ויש לכאן ולכאן.

עמרם סבן: גם פה מיפינו עם מפה מסודרת.

אורי מקלב: אתה מתייחס לתכנית החדשה של שר החינוך להביא את התלמידים למערת המכפלה?

עמרם סבן: לא.

עמרם סבן: אני מדבר על כלל הטיולים.

אורי מקלב: אתה מודע לתכנית החדשה.

עמרם סבן: שם זה ממוגן ירי.

עמרם סבן: עניינית למערת המכפלה ולחריג.

עמרם סבן: אני צריך לסכם את זה עם האלוף, אני מעריך שלא תהייה בעיה עם זהש עד גוש עציון שיהיה פטור לגמרי ממיגון ביומיים האלה.

עמרם סבן: מגוש עציון ממוגן ירי לכיוון קריית ארבע.

עמרם סבן: הצבא יעמיד עשרה אוטובוסים מוגני ירי, כשאטלים, על חשבונו לשני ימי החריג.

עמרם סבן: נדרשים עשרים וחמישה אוטובוסים, חמישה עשר האוטובוסים הנוספים צריך לראות מי משלם אותם ומי מעמיד אותם.

יוליה שמאלוב-ברקוביץ: השאטלים מאיפה לאיפה?

עמרם סבן: מקריית ארבע.

אורי מקלב: מה זה מקריית ארבע.

אורי מקלב: מגוש עציון זה ממוגן ירי, למה לא עד חברון?

עמרם סבן: עד חברון, לא משנה.

אורי מקלב: אני מדבר מגוש עציון עד חברון.

אורי מקלב: אני לא דברתי עד קריית ארבע.

עמרם סבן: עד קריית ארבע.

אורית נוקד: למה תחנת ביניים?

אורית נוקד: אתם יודעים איזה טרטור זה לאנשים, זה לעלות לרדת, לעלות לרדת עם כל הדחיפות והילדים.

חגי יציב: אני לא רוצה לצטט אותם אבל דיברו כאן קודם גם על ההיבט הבטחוני שרוצים לשלוט במספר האנשים שיורדים למערה.

עמרם סבן: אין לנו בעיה.

עמרם סבן: גם שם יכולת קיבול.

עמרם סבן: לגבי כל הירידה לקריית ארבע וכל החניות אולי המשטרה תוכל לפרט בעניין.

עמרם סבן: גם שם יש סף כמה אפשר לקבל וחייבים לשלוט במספר היורדים.

עמרם סבן: חמישה עשר האוטובוסים הראשונים יגיעו למערת המכפלה ואחר כך אתה חייב לתמרן.

עמרם סבן: יש עוד דבר שהמח"ט התחייב לבדוק, לנסות וגם להקל, להעביר באותו יום, זה תלוי בהערכת המצב, שעד קריית ארבע יסעו באוטובוסים מוגני אבנים ומקריית ארבע יהיו השאטלים הממוגנים האלה.

עמרם סבן: בשביל זה אנחנו צריכים בכל מקרה לגבות בשאטלים בקריית ארבע.

יעקב לביא: אין דבר כזה, אין חיה כזאת שנקראת מוגנת אבנים.

יעקב לביא: אין דבר כזה.

אורי מקלב: סליחה, אנחנו רוצים לבדוק אם הבנו נכון את עמרם סבן.

אורי מקלב: עמרם אומר ,היה והמצב הבטחוני יאפשר זאת אז הצבא יקל, כלומר שהם יסתפקו שהנסיעה מגוש עציון עד קריית ארבע תהייה באוטובוסים ממוגני אבנים, דהיינו יהיה אפשר להוסיף אוטובוסים ויהיה אפשר להרחיב את ההסעות, לחלופין יוכלו לקחת אוטובוס מירושלים שהוא ממוגן אבנים וייסע ישירות.

אורי מקלב: למשל, אם "אגד" יגייס את כל האוטובוסים שלו גם מוגני הירי וגם מוגני אבנים שיש לו הוא יוכל להוריד את כולם עד חברון.

אורי מקלב: אבל יש בעיה עם מספר האוטובוסים בכלל.

אורי מקלב: אבל ככל שתצטרכו פחות מוגנים אתם תוכלי להעמיד יותר אוטובוסים לנוסעים.

אורית נוקד: המטרה, השאיפה צריכה להיות לא יותר מתחנת ביניים אחת, זה לא הגיוני.

אורי מקלב: עמרם אמר שעם הקיבולת הקיימת אין לו בעיה שייסעו עד חברון.

אריה אלדד: צריך להבין את הלוגיקה, אם מגיעים חמישים אוטובוסים ממוגני ירי יחד לקריית ארבע, חברון לא יכולה לקלוט אותם.

אריה אלדד: מה מפריע להעמיד אותם במגרש חנייה ולווסת, והאנשים נשארים על האוטובוס.

עמרם סבן: האוטובוסים האלה זו לא הבעיה, אלא עם כל האנשים שמגיעים עם כלי רכב פרטיים, אוטובוסים אחרים או מיניבוסים אחרים, הם מגיעים לקריית ארבע.

אריה אלדד: להם תעמיד שאטלים, ואז יש להם חילוף אחד, הם מגיעים עם האוטו הפרטי שלהם ועולים על השאטלים.

אורי מקלב: עמרם אומר, שמבחינתו אין בעיה שהאוטובוסים האלה ירדו עד חברון, הוא אומר שחלק יצטרכו לצאת עם שאטל, תחליטו אתם.

אורית נוקד: מי שמגיע בכוחות עצמו לקריית ארבע, והם המונים שצריכים את השאטלים, להם זה מצוין.

אורית נוקד: אבל לא לנוסע שירד מהסעה בגוש עציון ועולה להסעה עד קריית ארבע ומשם בשאטלים, זה לא הגיוני.

אורי מקלב: לעמרם סבן אין עניין, הוא מכיר את המסקנה שהיא שלא כל האוטובוסים יכולים להגיע לחברון, הוא אומר תחליטו איך שאתם רוצים, מבחינתו אין בעיה, הוא גם אומר שהוא יודע שחלק מהאוטובוסים יצטרכו לנסוע עד קריית ארבע ומשם באמצעות השאטלים.

אברהם בן יוסף: יש משהו שחייבים לברר כאן

אברהם בן יוסף: בנושא, עמרם אני פונה אליך, אתמול דיברתי עם המח"ט והבנתי יש לו בעיה בטחונית לגבי הקטע מגוש עציון עד קריית ארבע, בקטע זה הוא לא רואה שיהיה אפשר בלי מיגון ירי, אלא אם כן תהייה הערכה אחרת, אבל לגבי השאטלים הפנימיים, שוב הכל תלוי בהערכת המצב, אמר לי מח"ט חברון שלא יהיה באוטובוס מוגן ירי כי זה קטע קצר שניתן לעשות בו פריסה צבאית לאבטחה, כמובן שזה תלוי בהערכות.

אברהם בן יוסף: זו בהחלט הקלה אמיתית כי הקטע הזה מגוש עציון עד קריית ארבע ניחא כי זה עוד איך שהוא זורם, דווקא הקטע מקריית ארבע עד חברון מאחר והצירים שם עמוסים מאוד ולאוטובוס מוגן ירי עד שהוא עולה את העלייה, אני, "אגד" מכירים את הבעיה.

עמרם סבן: אני לא יודע מה נאמר על ידי המח"ט.

עמרם סבן: לפני הישיבה, דיברתי עם המח"ט ועם מפקד האוגדה, הוא אמר "באופן עקרוני זה אוטובוס ממוגן ואנחנו נערכים לכך, אם יהיה אפשר להקל, נקל".

עמרם סבן: הוא לא יכול להתחייב על זה, הוא גם לא התחייב לכך, נכון לרגע זה אנחנו חייבים להיערך למוגני ירי.

עמרם סבן: לסיכום, עד גוש עציון פטור לגמרי וזה אוטובוס רגיל וזה סיכון, אני שוב אומר את זה כי אנחנו יודעים מה יבוא אחרי זה, מגוש עציון עולים על כלי רכב מוגני ירי, מבחינתי ישירות עד למערה עד סף הקיבולת, כלומר מה שאפשר.

עמרם סבן: יחד עם זאת פיקוד המרכז מעמיד, שוב, הוא לא יעמיד עשרה כלי רכב אם מישהו לא ישלים עוד עשרים וחמישה כלי רכב, הוא יעמיד עשרה כלי רכב ממוגנים בקריית ארבע לטובת שאטלים, בהנחה כאמור שמישהו משלים עוד עשרים וחמישה אוטובוסים לטובת השאטלים.

עמרם סבן: זאת האופציה המחמירה.

עמרם סבן: האופציה המקלה, על כך נדע שבוע קודם פחות או יותר, יהיה אפשר להקל ל"אגד" במיגון אבנים, לי באמת לא כל כך משנה מאיפה יגוייסו האוטובוסים, כי באמת אין לו אוטובוסים מוגני אבנים אבל אפשר לגייס מעוד מקומות אחרים ושלמה ועקנין יודע לעשות את זה, ההקלה תהייה בשאטלים מקריית ארבע עד חברון.

עמרם סבן: אלו שתי החלופות שהצבא יודע להעמיד.

עמרם סבן: תודה.

אורי מקלב: על כך אנחנו רוצים לשמוע את המשטרה ואחר כך את "אגד".

אורי מקלב: אגב, מה שאמר כרגע עמרם סבן לעניין הפגישה שתתקיים עם משרד התחבורה, הוא חושב שעם העשרה האוטובוסים של הצבא, אגב אני מוכן לסייע בעניין של שאר האוטובוסים כדי להשלים.

עמרם סבן: אין בעיה להעמיד עוד חמישים אוטובוסים מוגני ירי, יש מספיק, עקב ההקלות יש כאלה שרוצים למכור אוטובוסים ממוגנים ולא רוצים לקנות אותם, היום אין בעיה.

אורי מקלב: ארנון פרידמן, מפקד מערת המכפלה, בבקשה.

ארנון פרידמן: בוקר טוב, אני רוצה קודם כל להצטרף לדברי עמרם.

ארנון פרידמן: אנחנו נערכים יחד עם כל גורמי הבטחון השותפים ועם וועד הישוב היהודי, "אגד" ועם כל מי שנוגע בדבר, במיוחד לחריגים העיקריים עליהם אנחנו מדברים שהם חג הפסח וחג סוכות.

ארנון פרידמן: לטעמי, כעת כשאנחנו יושבים ומקבלים החלטות, זה צריך להיות משהו מחייב גם את פסח וגם את סוכות ולא נקודתית לחג הקרוב, אגב בחג הסוכות יש יותר מבקרים מאשר פסח.

אורי מקלב: מעניינית אותי הסיבה.

ארנון פרידמן: בפסח אנשים יוצאים לטבע, בפסח יש הרבה חרדים למשל שלא יוצאים בגלל שאין להם איפה לאכול.

אורי מקלב: דווקא בסוכות יש יותר בעיה, כי יש את עניין הסוכה.

אורי מקלב: אני יוצא לטייל בפסח יותר מאשר בסוכות, כי איפה תהייה בסוכה?

אורית נוקד: אבל זו עובדה במציאות.

אורי מקלב: בסוכות אנשים יושבים עד מאוחר בסוכה ובבוקר הם יוצאים מוקדם, בפסח דווקא האנשים יוצאים.

אורית נוקד: אנחנו נעשה על זה מחקר אנתרופולוגי, אבל זו עובדה שתמיד מגיעים יותר בסוכות.

ארנון פרידמן: יש עוד עובדה, ביום השני מגיעים הרבה יותר.

עמרם סבן: זה ברור כי היום הראשון הוא בדרך כלל יום טוב של גלויות.

חגי יציב: אני רוצה להפריד בין ההסעות מירושלים לבין השאטלים והחניונים בקריית ארבע.

חגי יציב: בנוגע להסעות מירושלים ראשית אני שמח על ההתארגנות והחלפה בגוש עציון, זה כמובן יהיה בהתאם למציאות הבטחונית גם בהמשך הדרך.

חגי יציב: בנוגע להורדה בקריית ארבע והעלאה לאוטובוסים אחרים, גם בעיניי ניתן לחסוך את זה וכמובן שזה בא לידי ביטוי במספר כלי הרכב הממוגנים, כלומר קיבולת האוטובוסים.

חגי יציב: מה שעמד לנגד עיננו תמיד היה לקצר את זמן העיכוב של האוטובוס הממוגן כי הוא צריך לחזור לגוש עציון ולאסוף אנשים נוספים.

חגי יציב: אם יהיו יותר אוטובוסים ממוגנים נוכל לחסוך את תחנת ההורדה ולאפשר ל"אגד להגיע עד חברון, עם הקיבולת בחברון אנחנו נסתדר מבחינת סדרי התנועה.

חגי יציב: בנוגע לשאטלים של כלי הרכב הפרטיים שחונים בקריית ארבע וגם אוטובוסים אחרים שמגיעים ומחנים שם, העניין הזה תמיד מעורר ויכוח ונסגר בימים האחרונים לפי החריג.

חגי יציב: עמרם סבן ציין את המספר עשרים וחמישה אוטובוסים, בחריגים האחרונים גם עם עשרים וחמישה אוטובוסים ראינו את התמונות של אנשים שצובאים על הדלתות ומטפסים אחד על השני, עשרים וחמישה אוטובוסים לא מספיקים.

אורית נוקד: אתה מתכוון על האוטובוסים של החזרה.

חגי יציב: בעיקר על החזרה.

אורי מקלב: אתם מגלים שבסוף יש לחץ מסוים?

אריה אלדד: יש יותר חוזרים מבאים?

אורי מקלב: הזמן ששוהים במערה הוא שונה, יש כאלה שנמצאים חצי שעה ויש כאלה שנשארים גם שלוש שעות אבל בסוף כולם יוצאים.

חגי יציג: חלק גדול גם מגיע עם הסעות פרטיות וחוזר בתחבורה ציבורית, ולכן מספר המגיעים עם האוטובוסים שונה.

אורי מקלב: חבר הכנסת אריה אלדד, אנחנו מקיימים כאן ישיבות בכל מיני נושאים, אחת הישיבות נוגעת לתחבורה ציבורית, ישבו כאן בעלי חברת נסיעות ממודיעין עילית, הוא אומר שהוא לוקח נוסעים ממודיעין עילית להרצליה, אין משהו מסביב, הוא אומר שהוא מוריד עשרים וצריך להחזיר ארבעים חזרה, הוא לא מבין איך זה.

אורי מקלב: אגב זו תופעה שקיימת גם בדרום, שאלתי את "אגד" איך יכול להיות שבמוצאי שבת אין אוטובוסים ואנשים מחכים, אמרתי להם את הרי יודעים את מי הסעתם, הם אומרים לא ברור, אנחנו אכן יודעים כמה הסענו ביום שישי אבל במוצאי שבת מחזירים כפליים.

אורי מקלב: אתם יודעים מהי הסיבה שיש לכם פקקים?

אורי מקלב: למה יש מצב שאנשים ממתינים בתחנות ואין אוטובוסים?

ארנון פרידמן: הגברת מספר האוטובוסים תפתור את הבעיה הזאת.

ארנון פרידמן: אנחנו יודעים לעשות הערכת מצב ולחזות את צפי המבקרים גם לפי המופעים, ניתן לתאם את זה על פי שעות, אבל גם עשרים וחמישה אוטובוסים לצורך העניין לא יספיקו.

ארנון פרידמן: הצבא מתחייב כאן לעשרה אוטובוסים.

אורי מקלב: משרד התחבורה יצטרך למצוא פתרון, אולי לא צריך לאורך כל היום, אבל לסוף היום צריך תגבור של עוד אוטובוסים, לדעתי אתה צודק בעניין הזה.

אורי מקלב: חבל שנערך טוב ובסוף הצבא לא ובסוף היום נראה שוב את המחזות האלה.

ארנון פרידמן: לא לדבר משרד התחבורה מלכתחילה על חמישה עשר אוטובוסים כי לטעמי צריך יותר.

ארנון פרידמן: שוב אני אחזור ואומר שמבחינת הקיבולת וסדרי התנועה עליהם אנחנו אחראים ניתן גם עם לספוג מספר כפול, כלומר גם אם יכנסו כעת חמישים אוטובוסים ובגלל שהם לא עוצרים בכל מקום נוכל להתמודד עם זה.

אורי מקלב: עמרם תשמע טוב מה אומר ארנון, הוא אומר שאין לו בעיה עם הקיבולת שנכנסת ישירות מגוש עציון לחברון.

עמרם סבן: אמרנו שעם מוגן אין בעיה להגיע עד למטה.

עמרם סבן: רכב מוגן ירי שמגיע מגוש עציון, מצדי שירד עד למטה.

אורי מקלב: בבקשה "אגד" נשמע את דבריכם.

חגי יציב: ראשית אני מברך את עמרם על האפשרות שהוא נותן לנסיעה עם פטור עד לגוש.

עמרם סבן: רק לחריג.

חגי יציב: ברור לי לחלוטין, אני מדבר רק על החריג.

חגי יציב: תודה רבה.

חגי יציב: אני מבקש לומר מספר דברים, על ההערכות של "אגד" לימי חול המועד.

חגי יציב: בכל ימי חול המועד פסח וסוכות נערכים במערך פנים ארגוני מעבר לשכירת אוטובוסים עושים התאמה בתוך "אגד" עם אזורים שבהם יש עודפים של אוטובוסים מוגני ירי ואבנים, כל גלגל פנוי שיש לנו - - -

שלמה ועקנין: כמה אוטובוסים אתם מעמידים לטובת העניין למבצעים האלה, גם 'חיי שרה' וגם סוכות והאם זה כולל את קו 160?

חגי יציב: לא כולל את הקווים 160, 170.

חגי יציב: השאר עובדים רגיל ומעבר לכך אנחנו נערכים עם עשרים וחמישה אוטובוסים נוספים, מעבר לעשרים וחמישה אוטובוסים אלה, אנחנו שוכרים עם אותו הסכם עליו דיברת, על חשבוננו.

יוליה שמאלוב-ברקוביץ: סליחה, אני חייבת תכף לצאת, לכן אני אפריע לך.

יוליה שמאלוב-ברקוביץ: באתי לעזור ולראות שהכל בסדר, אני חייבת לומר לכם שאין כמו "אגד" בעולם.

יוליה שמאלוב-ברקוביץ: ושנגיע ליום שלא אנחנו נצטרך לנסוע באוטובוסים מוגני ירי, אמן.

חגי יציב: לעניין ההסכם שעליו דובר, לנו יש הסכם עם החברה לפיתוח, לשכירת עשרה אוטובוסים מוגני ירי לכל יום, אמרת תשעה אוטובוסים, אנחנו שוכרים עשרה ואלי אחד עשר.

חגי יציב: אנחנו מממששים את כל האוטובוסים האלה ומעבר לכך.

אורי מקלב: בעצם אתה אומר, שמעבר לעשרים וחמישה אוטובוסים שלך אתה תוכל לתת מענה?

חגי יציב: זה לא מספיק.

שלמה ועקנין: צריך את אישור משרד התחבורה שממן אותו.

אהרון אשי הורוביץ: נניח שהיו שלושים אוטובוסים שהיו נוסעים על הציר, האם לדעתך זה היה סוגר את הצורך?

חגי יציב: לא ניגע בנושא התשלום כי זו לא הוועדה הזאת.

אורי מקלב: אומר עמרם סבן, שצריך עוד עשרים וחמישה אוטובוסים.

אהרון אשי הורוביץ: אלו שני דברים שונים, מדברים כאן על השאטלים שבהם אמורים להשתמש רק נוסעי כלי הרכב הפרטיים.

אהרון אשי הורוביץ: מאחר ו"אגד" לא עומד במספר בגלל המגבלות שיש עליו, "אגד" תופסים טרמפ על השאטלים.

אהרון אשי הורוביץ: אם יסירו את ההגבלות ויהיה מותר להסיע באוטובוס רגיל או מוגן אבנים עד חברון, אז "אגד" היו מורידים את האנשים בחברון.

אורי מקלב: אני פחות בקיא מכם, תן לי להבין.

אורי מקלב: היום אנחנו מדברים על שאטלים בגוש עציון.

שלמה ועקנין: המושג שאטל מתייחס רק לקו קריית ארבע-חברון.

אורי מקלב: מה קורה מגוש עציון ועד גוש עציון.

אורית נוקד: זה "אגד".

שלמה ועקנין: ועל זה הוא אומר שעשרים וחמישה אוטובוסים שהוא יודע לרכז מאמץ זה בקטע הזה ומבחינתו שהם ירדו עד למערה.

אורי מקלב: והעשרים וחמישה יספיקו?

חגי יציב: לא יספיקו, לירידה עד המערה הם לא יספיקו.

חגי יציב: ירידה למערה בשעה ממוצעת זה כחצי שעה נסיעה מקריית ארבע עד למערה.

שלמה ועקנין: אפשר לדעת כמה אוטובוסים אתה צריך כדי לתת את השירות הישיר מגוש עציון עד למערת המכפלה?

שלמה ועקנין: תן לי מספר את המספר המוגזם.

חגי יציב: שישים אוטובוסים.

שלמה ועקנין: כבר עכשיו יש לי שלושים ממטה בנימין.

יעקב לביא: יש לי הצעה, לפחות ליום הראשון.

יעקב לביא: לדעתי אם יש אוטובוסים מוגני אבנים ועמרם סבן מאשר לנו לנסוע עם מוגני אבנים מצומת גוש עציון עד קריית ארבע, "אגד" יכול לתת שירות הכי טוב בעולם עם מפרקיות עד צומת הגוש עציון, ומצומת גוש עציון קח את זה עליך לקריית ארבע, סגרנו את כל הסיפור עם שני שאטלים, סגרנו את העניין.

שלמה ועקנין: אתה זוכר שהוא אמר את זה באחת משתי האופציות שהוא העלה?

חגי יציב: "אגד" לא ייקח על עצמו מסיעים פרטיים, לנהל משא ומתן פרטי, בחיים לא.

שלמה ועקנין: זה לא השולחן הזה, זה משרד התחבורה עם יחסי הגומלין ביניכם, תסכמו.

יעקב לביא: אתה אמרת, שיש לך מוגני אבנים ושאתה יכול להביא אותם.

שלמה ועקנין: עמרם סבן העלה שתי אופציות, הוא אמר שהאופציה המחמירה הנראית לעין כרגע זה ממוגן ירי מצומת הגוש.

יעקב לביא: מה עשינו בזה?

יעקב לביא: זה עוד שלוש-ארבע דקות נסיעה, מה הסיפור?

אורית נוקד: למה מנהרות?

אורית נוקד: תעלה את האנשים ב"אגד" למה הם צריכים לרדת במנהרות?

חגי יציב: אנחנו מבינים שהנקודה היא אם האוטובוס יורד עד חברון או לא.

חגי יציב: זה תלוי במספר האוטובוסים.

יעקב לביא: עוד דבר שלא נגענו בו, צריך לחפש שטח טיפולי בשטח הגוש כדי לעשות את הטרנספר הזה.

יעקב לביא: היום אין.

אברהם בן יוסף: זה טכני.

יעקב לביא: טכני מאוד חשוב, שהצבא או המשטרה צריכים לאשר ולאבטח.

אורי מקלב: מהו הסיכום?

אורי מקלב: אני קצת מבולבל, שלמה ועקנין, "אגד" מציע שהם ייקחו עד גוש עציון.

שלמה ועקנין: מי שישחרר את "אגד" כן או לא, זה רק משרד התחבורה.

שלמה ועקנין: אני דוגל שהמסיע הלאומי ימשיך להיות המסיע הלאומי גם באירועים כאלה.

שלמה ועקנין: לכן אני מציע שהנושא הזה ייפתר במשרד התחבורה.

שלמה ועקנין: האנשים שנמצאים כאן יקרים מאוד והם עושים עבודת קודש ביום יום ולא רק בחריגים, אבל יש עניינים עסקיים שבינו לבינו.

שלמה ועקנין: מבחינתי שמשרד התחבורה יאמר שלצורך הימים האלה הוא מרחיב את החוזה לא לעשרה אלא לשישים לאותו יום.

שלמה ועקנין: כאן הכל פונקציה של מערכת יחסים בין הנהלת "אגד", למשרד התחבורה.

יעקב לביא: כסף.

שלמה ועקנין: לא תמיד זה כסף, כי מה שאתה אומר זה מנופים.

אורי מקלב: תחילה הבנו שאין לכם מספיק אוטובוסים מוגנים, אבל אתם אומרים שאם יהיה לזה מימון, שלנושא הזה אנחנו כרגע לא נכנסים, אתם יכולים באמצעות שכירת אוטובוסים מחברות אחרות, להעמיד אוטובוסים מוגני ירי, מהשאטל עד חברון.

חגי יציב: היה ו"אגד" יסכם הסכם כלכלי כזה או אחר ויעמדו לרשות "אגד" שלושים-חמישים, או ארבעים-שישים, המספר שיקבע בישיבה הטכנית בשטח, אם תוסדר הבעיה הזאת נוכל להיערך.

אורי מקלב: אתה אומר, שלכם יש עשרים וחמישה אוטובוסים מוגני ירי שתוכלו להעמיד לצורך העניין, שלמה ועקנין אומר שיש עוד שלושים וחמישה אוטובוסים.

שלמה ועקנין: הרי אין תלמידים, הם בחופשה, יש גם מאה ואולי יותר.

אורי מקלב: ננסה להתכנס לסיכום.

אורי מקלב: אנחנו נראה איך נפתור את העניין הזה, נלווה אתכם.

אהרון אשי הורוביץ: אם זה כך, אפשר מירושלים עד הסוף.

אורית נוקד: אם זה נכון ויש אוטובוסים, שאדם יעלה בירושלים ויגיע ישירות עד למערה.

שלמה ועקנין: כאן לא צריך שישים, צריך תשעים.

אורית נוקד: הוא אומר לך שיש לו עוד.

שלמה ועקנין: מהו המספר הסופי?

אורי מקלב: אנחנו חייבים לסכם.

אהרון אשי הורוביץ: כולם יהיו מוגני ירי, מה שיוריד את מספר השאטלים, נוכל עם עשרים וחמישה שאטלים, נכון ארנון?

אהרון אשי הורוביץ: אם "אגד" יורד עד חברון אז לכלי רכב הפרטיים יספיקו עשרים וחמישה.

ארנון פרידמן: זה אומר שאנחנו צריכים לתזמן אותם, להוצאה מחברון.

אורי מקלב: זה אומר שבשטח יהיו עשרים וחמישה מוגנים.

אורי מקלב: חבר'ה אי אפשר כך, יש גם תמלול שלא יכול לקלוט את כל הערות הביניים האלה.

אורי מקלב: אתם יודעים שהפרוטוקולים של הישיבות מוקלטות ומתומללות ואחר כך עולות לאתר הכנסת וכל אחד יכול לראות אותם, יש גם וועדות שמשודרות לציבור.

אורי מקלב: יש חמש וועדות שמשודרות יחד.

אורי מקלב: בסופו של דבר נראה שבשטח יצטרכו שמונים וחמישה אוטובוסים מוגנים, עשרים וחמישה אוטובוסים לשטאל מקריית ארבע עד חברון לכלי רכב הפרטיים, עוד שישים אוטובוסים מצומת גוש עציון ישירות.

אורי מקלב: אם זאת התובנה אליה הגענו וזו גם תהייה המציאות בשטח, אנחנו נעשה מהפך בכל הנושא הזה.

אורי מקלב: קחו בחשבון שאם זה יהיה יפעל בסדר אז מספר העולים לחברון יגדל תוך תקופה קצרה, בחג הבא, נשמע שאין ארבעים אלא שישים, אלו התוצאות.

אורי מקלב: אני מניח שאף אחד מאיתנו כיהודים לא מתנגד, אולי זה דורש מאמץ גדול מכם, של הצבא ושל אחרים.

שלמה ועקנין: חשוב לי, שבסכום הפרוטוקול תהייה אמירה כוללת.

אורי מקלב: בעזרת השם, אנחנו נרים טלפון ליהודה אלבז או לשר התחבורה.

אורי מקלב: אני רוצה להודות לכולם, אני רוצה לומר שהתרשמתי שהיה פה שיתוף פעולה.

אורי מקלב: אני מבין שהמאמץ של כולם כולל הצבא דורש הערכות ומגייסים כוחות.

אורי מקלב: אנחנו נעקוב אחרי ההתקדמות עם משרד התחבורה.

אורי מקלב: המסר הזה יובא לידיעת הציבור, שמחכה לשמוע על שיפור השירות.

אורי מקלב: אני מקווה שבאמת נוכל לבשר שהחג הזה יבוא לטובה ויעבור בקלות וכמובן בכפוף להנחיות הצבא.

אורי מקלב: אנחנו לרשותכם אם יהיה צורך, אם משהו לא יסתדר אנחנו נקיים ישיבה ב- 28 בחודש, יומיים לפני סיום מושב החורף של הכנסת נקיים ישיבה נוספת.

אורי מקלב: תודה רבה לכולם, הישיבה נעולה.